[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 6.11.2007

COM(2007) 676 окончателен

ДОКЛАД ОТ КОМИСИЯТА

18-ти годишен доклад за изпълнението на структурните фондове (2006 г.) {SEC(2007) 1456}

СЪДЪРЖАНИЕ

1. Увод 3

2. Анализ на изпълнението 5

3. Съгласуваност и координация 9

4. Оценки 11

5. Контрол 11

6. Комитети, подпомагащи Комисията 13

ДОКЛАД ОТ КОМИСИЯТА

18-ти годишен доклад за изпълнението на структурните фондове (2006 г.)

Настоящият доклад е представен съгласно член 45(2) от Регламент (ЕО) № 1260/1999 относно определянето на общи разпоредби за структурните фондове. Той обхваща дейностите по структурните фондове през 2006 г.

По-подробна информация може да се намери в работния документ на службите на Комисията (приложен към настоящия доклад).

1. Увод

През 2006 г. беше направена значителна стъпка с приемането на законодателната рамка за програмния период 2007–2013 г., само две години след първоначалните предложения на Комисията от юли 2004 г. Рамката включва общия регламент[1], четири регламента, определящи специфични правила за Европейския фонд за регионално развитие (ЕФРР)[2], Европейския социален фонд (ЕСФ)[3], Кохезионния фонд (КФ)[4] и Европейската група за териториално сътрудничество (ЕГТС)[5] плюс регламента на Комисията за прилагането им[6], приет на 8 декември 2006 г.

Като взе предвид, че бъдещите програми ще се изпълняват в рамките на приоритетите на Общността, на 6 октомври 2006 г. бяха приети Стратегически насоки на Общността (СНО), които поставиха Лисабонската стратегия за растеж и заетост на централно място във фокуса на новите програми за политиката на сближаване.

За периода 2007–2013 г. е въведена поредица от реформи, отнасящи се до управлението на оперативните програми. По отношение на системата на изпълнение, беше усъвършенствано законодателството и бяха опростени правилата за управление на политиката на сближаване. По-конкретно, това са:

- набор от управленски правила с един регламент на Комисията за приложение за програмния период 2007–2013 г., който заменя 10 съществуващи регламента за програмния период 2000–2006 г.;

- набор от правила за допустимост на разходите, като държавите-членки ползват по-скоро националните правила за допустимост, отколкото европейските правила за допустимост в допълнение към националните;

- опростяване на финансовото управление чрез предоставяне на по-широка независимост на националните власти, отговарящи за управлението на оперативните програми;

- увеличена пропорционалност и опростяване на системите за контрол и за малките програми (общо допустими публични разходи под 750 млн. EUR и съфинансиране от Общността под 40 % от общите публични разходи), някои изисквания към установения начин на контрол могат да се изпълняват от националните органи;

- организирането на политиката за развитие на селските райони (финансирана от ЕЗФРСР[7]) и на политиката за рибарството (финансирана от ЕФР[8]), отсега нататък независимо от структурните фондове, въз основа на Европейския земеделски фонд за развитие на селските райони (който хармонизира правилата за управление и контрол с тези от първия стълб на общата селскостопанска политика) и Европейския фонд за рибарство. Това изисква ефективно допълване между съфинансиращите дейности от всички съответни финансови инструменти (по кохезионната политика, политиката за развитие на селските райони и за рибарството);

- подобрена информация и комуникация с гражданите и потенциалните бенефициери, имащи равен достъп до информацията за възможностите за финансиране;

- повече доверие в електронното правителство при обмена на данни между държавите-членки и Комисията, извършван единствено по електронен път.

Освен това, за фазата на изпълнение и за да се привлекат нови източници на подкрепа и експертен опит, Комисията и международните финансови институции са подготвили три съвместни инициативи: Jaspers (Съвместна помощ за подпомагане на проекти в европейските региони) в помощ на дванадесетте държави-бенефициери в подготовката на основните им проекти, Jeremie (Съвместни европейски източници за микропредприятия до средни предприятия) за подобряване достъпа да финансиране на малките и средни предприятия и развитие на микрокредитиране и Jessica (Съвместна европейска помощ за устойчиво инвестиране в градските райони) за подпомагане на устойчивите и възобновяеми инвестиции и развитие в градовете.

Значителна степен от подкрепата през новия програмен период ще бъде насочена към укрепване на публичната администрация и публичните услуги. Тя ще подпомогне модернизацията и развитието на публичните администрации и услуги с цел те да откликнат по-добре на очакванията на гражданите и бизнеса, както и за да укрепи ролята си на важен фактор в социалното и икономическото развитие.

2. Анализ на изпълнението

2.1 Изпълнение на бюджета

2.1.1 ЕФРР

Изпълнението на бюджета е много задоволително през 2006 г., като за цели 1 и 2 и инициативите на Общността са отпуснати 100 % от наличните средства.

Що се отнася до бюджетните кредити за плащания, използвани са 99,92 % от наличните средства (99,65 % през 2005 г.). Планираното ниво на бюджетните кредити за плащания на ЕФРР за 2006 г. е намалено с 2,8 млрд. EUR през годината, за да се вземе под внимание временното спиране на платежните искания от Испания и Великобритания (възлизащи на 2,3 млрд. EUR) в изчакване изпълнението на плановете за действие с цел подобряване някои страни на системите за управление и контрол и поради прогнозни неточности, допуснати от ЕС-10.

Поетите задължения от предходните години, по които все още предстоят плащания[9], възлизат на 45,8 млрд. EUR в края на 2006 г. (в сравнение с 39,1 млрд. EUR през 2005 г.).

По отношение на приложението на правилото n+2, в края на 2006 г. и съотнесено към поетите задължения за 2000, 2001, 2002, 2003 и 2004 г., в началото на 2007 г. не са изплатени 1 млрд. EUR. Обаче, предвид изключенията, които могат да се направят по правилото n+2, (за случаи, включващи решения за държавни помощи, големи проекти и др.), предвиждането на средствата, за които съществува риск от отмяна на финансовия ангажимент поради това, че не се е стигнало до плащания, е много по-малко –162 млн. EUR (само 0,0018 % от общите ангажименти).

2.1.2 ЕСФ

Изпълнението на бюджета през 2006 г. също е много задоволително: през 2006 г. са реализирани 99,97 % от бюджетните кредити за поети задължения (срещу 99,93 % през 2005 г.). Що се отнася до плащанията, усвоени са 99,87 % от предвидените средства (99,86 % през 2005 г .). Общите оставащи плащания по поетите задължения в края на 2006 г. възлизат на 22,96 млрд. EUR (оставащи плащания, сравнени с 20,74 млрд. EUR през 2005 г.), от които 22,76 млрд. EUR са за текущия програмен период на ЕСФ (20,44 млрд. EUR през 2005 г.). Оставащите плащания от предходни периоди на програмиране на ЕСФ са намалени значително от 304,7 млн. EUR в края на 2005 г. на 204,6 млн. EUR в края на 2006 г. (-32,8 %).

По отношение на приложението на правилото n+2, в края на 2006 г. спрямо поетите задължения за 2000, 2001, 2002, 2003 и 2004 г., са включени 19 програми, за които от ЕСФ са предложени общо 129,31 млн. EUR (0,19 % от общия ЕСФ). За тези програми Комисията е започнала преговори с държавите-членки (по процедурата за право на опровержение). Едва в края на тази процедура могат да се установят сумите, които няма да бъдат отпуснати.

2.1.3. ФЕОГА

Бюджетът за 2006 г. е използван изцяло по отношение на бюджетните кредити за поетите задължения и плащания (съответно 99,3 % и 108,5 % от първоначално гласувания бюджет). Размерът на плащанията се дължи на факта, че бюджетният кредит за плащанията е допълнен с 360 млн. EUR през декември 2006 г.

В сравнение с 2005 г. са отпуснати допълнително 207 млн. EUR и са изплатени допълнителни 2 млн. EUR .

Плащанията са увеличени до 3589 млн. EUR , от които 3562,1 милиона еуро са по програмите за 2000–2006 г. (цел 1: 3193,0 млн. EUR; Leader+: 361,1 млн. EUR; Peace: 8.1 милиона EUR) и 26,9 млн. EUR за приключването на 45 програми от периода на програмиране 1994–1999 г.

Неизплатените задължения по ФЕОГА в края на 2006 г. възлизат общо на 7636 млн. EUR (в сравнение със 7085 млн. EUR през 2005 г.), от които 7288 млн. EUR са по програми за 2000–2006 г.

Прилагането на правилото n+2 за поетите задължения за 2003 г. доведе до неотпускане на 9,3 млн. EUR .

2.1.4. ФИОР

Като цяло, реализирани са 99,58 % от бюджетните кредити за поети задължения и 84,16 % бюджетните кредити за плащания. Степента на плащане е 86,23 % в регионите по цел 1 и 79,06 % в регионите извън цел 1. Общите оставащи плащания по поетите задължения за ФИОР за програмния период 2000–2006 г. възлизат на 1336 млн. EUR през 2006 г. (в сравнение с 1111 млн. EUR през 2005 г.).

По отношение на приложението на правилото n+2, в края на 2006 г. и съотнесено към поетите задължения за 2000, 2001, 2002, 2003 и 2004 г., са включени 9 програми, за които общо 22 млн. EUR са рискови. За тези програми Комисията е открила с държавите-членки процедура на право на опровержение. Едва в края на тази процедура ще могат окончателно да се изяснят сумите, които няма да бъдат отпуснати.

2.2. Изпълнение на програмите

2.2.1. Цел 1

Разходите по програмите за цел 1 следваха същата логика, както и през 2005 г. Програмите по цел 1 са съсредоточени върху инвестиции в основни инфраструктурни проекти (41,6 %), като повече от половината (54,4 %) от всички инвестиции в тази категория са направени в транспортната инфраструктура. Повече от една трета (33,5 %) от средствата по цел 1 са инвестирани в производствена среда, където приоритетът продължава да бъде подпомагането на малките и средни предприятия и сектора на занаятите (30 %). Проектите, насочени към човешките ресурси, са поели 23,2 % от средствата в регионите по цел 1. Основните области на дейност са, почти наравно, политиките за пазара на труда (31,6 %) и образованието и професионалното обучение (31 %).

2.2.2. Цел 2

В регионите по цел 2 основният фокус на програмите продължава да бъде производствената среда, като в тази категория са отпуснати повече от половината от всички финансови средства (56,3 %). В тази област преобладава помощта за малките и средни предприятия и сектора на занаятите (56,5 %). Втората по важност област на дейност е основната инфраструктура с 29,1 % от всички средства по цел 2. За разлика от програмите по цел 1, най-важната във финансово отношение област беше планирането и рехабилитацията на промишлените зони (44,6 %). В категорията на човешките ресурси (10,2 % от всички инвестиции в регионите по цел 2) гъвкавостта на работната ръка, предприемаческата дейност, иновациите, информационните и комуникационни технологии са главните области на инвестиции (31,6 %).

2.2.3. Цел 3

Основният акцент на програмата на ЕСФ за 2006 г. продължава да бъде подкрепата за Европейската стратегия за заетост, като в частност мерките целят да повишат възможностите за заетост на пазара на труда (31 % от разходите), обучението през целия живот (27 %) и равнопоставеността (6 %), докато мерките за насърчаване на предприемачеството остават стабилни (19 %), но под предлаганото от програмните документи ниво (21 %). Освен това, все още съществува очевидна разлика във финансовото изпълнение на програмите между ЕС-15, където продължават да се реализират дългосрочни програми, и ЕС-10, където някои държави-членки изпитват значителни затруднения при започването и изпълнението на някои проекти и мерки.

2.2.4. Рибарството извън цел 1

Инициативите за структурни подобрения в сектора на рибарството продължават и през 2006 г. Това е отразено във финансовото изпълнение на оперативните програми по ФИОР, които спомагат за постигането на целите на общата политика в областта на рибарството.

2.2.5. Инициативи на общността

2.2.5.1 Interreg

Реализацията на 81-те програми по Interreg III/Съседство продължава добре през 2006 г. според целите за намаляване на отрицателния икономически ефект на границите и за насърчаване на сътрудничеството.

За периода от 2000 до 2006 г. по 81-те програми по Interreg III/Съседство са подбрани около 13 000 проекта и мрежи. За някои програми се наложиха промени поради разширяването и/или включването на новата програмна концепция на Съюза за съседство. Неотпуснатите суми по N+2 и актуализациите на средносрочните оценки допринесоха за по-нататъшни промени в програмата през следващите две години.

2.2.5.2. Equal

През 2006 г. продължава доброто темпо в напредъка в реализацията на 27-те програми и повече от 3300 проекта по програмата Equal. По правилото n+2 шест държави-членки не са били в състояние да използват част от отпуснатите по бюджета за 2004 суми. За да могат максимално да се използват резултатите на програмите по Equal и за да може Equal да се пригоди към следващото поколение оперативни програми, Комисията и държавите-членки работят в сътрудничество през 2006 г. по проблеми като отнасянето към лицата, търсещи убежище, разнообразието, заетостта на млади хора, бивши престъпници, социалната икономика, включително създаване на предприемачески дейности, медии и дискриминация, принципи на управление (партньорство, транснационално сътрудничество, иновации и равнопоставеност на половете).

2.2.5.3 . Urban

През 2006 г. създадените в рамките на Urban двадесет тематични мрежи и шест работни групи продължават усилията си за насърчаване на най-добрите практики и размяната на информация. Тази работа беше осъществена от тринадесет мрежи, като накрая беше организирана конференция за представяне на техните резултати и препоръки. Под патронажа на германското председателство беше изготвен доклад за „ролята на градовете в развитието на районите в неравностойно положение”, основаващ се на опита на градовете.

2.2.5.4 Leader

За периода 2000–2006 г. са одобрени 73 програми по Leader+. От предложените 938 групи за местни действия окончателно са одобрени 892.

2.2.6. Иновативни дейности

2.2.6.1 ЕФРР

За периода 2000–2006 г. са одобрени около 181 регионални програми за иновативни дейности. Към края на 2006 г. са приключили петдесет и девет програми. В резултат, 40 проекта бяха определени като примери за най-добра практика, които да бъдат разпространени в другите региони (например чрез уебсайта Inforegio). Следва да се напомни, че програмите са организирани около следните теми: знания и технологични иновации, информационно общество и устойчиво развитие.

2.2.6.2 ЕСФ

През годината са финализирани 37 проекта, отнасящи се до местните стратегии за заетост. През 2006 г. са подбрани 19 проекта по третия кръг от търга за „Иновативни подходи към управлението на промяната”. Заедно с подбраните през предходните кръгове 61 текущи проекта, те разглеждат два приоритетни проблема: управление на преструктурирането и управление на демографските промени. Предвид обобщаването на резултатите, шест проекта са подбрани по втория кръг от търга за „Пренос и разпространение на иновациите от проектите по член 6 на ЕСФ”.

2.2.6.3. ФИОР

През 2006 г. са приключили девет проекта. След последващата оценка от 2005 г. на транснационалните проекти за иновативни дейности в сектора на рибарството е решено да не се организират нови търгове за 2006 г. Оценката е показала, че общата добавена стойност за ЕС от тези проекти е сравнително ограничена. Ключовите характеристики на иновативните дейности – иновации, обединение и транснационално сътрудничество, обаче са включени в регламента за Европейския фонд за рибарството.

3. Съгласуваност и координация

3.1. Съгласуваност с другите политики на Общността

3.1.1. Конкуренция

Съгласно Регламент (ЕО) № 1260/99 от държавите-членки се изисква да проверяват дали всички операции отговарят на европейското законодателство, включително правилата за държавните помощи. Когато Комисията е информирана за това или одитите го доказват, при всяко нарушение на законодателството на ЕС се предприемат съответни действия. За да се осигури пълна прозрачност, държавите-членки посочват схемите на отпускане на държавни помощи, за които в програмите си използват помощ от структурните фондове. Основната част от схемите на регионално подпомагане изтичат на 31 декември 2006 г. От 1 януари 2007 г. се прилагат нови насоки с цел повишаване на ефективността на държавните помощи, както и за повишаване на прозрачността и опростяване на операциите.

3.1.2 Вътрешен пазар

Съгласно Регламент (ЕО) № 1260/99 от държавите-членки се изисква също и да проверяват дали финансираните от фондовете операции отговарят на директивите на ЕС за обществените поръчки. Когато Комисията бъде информирана за нарушение на законодателството на ЕС или когато одитите установят такова, се предприемат съответни действия. В контекста на изработването на програмите Комисията изисква информация от държавите-членки в годишните им доклади по тези програми. Генералната дирекция за регионална политика и вътрешен пазар спомага за изясняването на правното третиране на концесиите отпреди присъединяването на новите държави-членки, на 1 май 2004 г., и които не съответстват на достиженията на общностното право. Въведена е нова регулаторна рамка за закона за обществените поръчки, за да се гарантира по-голяма правна сигурност както за частния, така и за публичния сектор.

3.1.3. Околна среда

Основният акцент е върху използването на целесъобразни действия по програмите от политиката на сближаване, за да се подпомогне съблюдаването на достиженията на общностното право в областта на градските отпадни води, водоснабдяването и управлението на водите. Други важни области на инвестиции са екологичните иновации и рехабилитацията на замърсените почви. Насърчаването на устойчивото развитие е постигнато чрез инвестиции в екологосъобразни транспорт и енергетика, въвеждане на екологични критерии при подбора на проектите и чрез проактивно осигуряване съответствието на проектите с екологичното законодателство.

3.1.4. Транспорт

Програмите за сближаване продължават да бъдат основният източник на подкрепата на Общността за реализацията на приоритетите й в областта на транспорта. Затова и основният фокус е върху подкрепата на инвестициите съгласно Европейската транспортна политика. В част 3 на приложението е представен списък на основните проекти, подпомогнати от ЕФРР в тази област.

3.1.5. Равнопоставеност на половете

През март 2006 г. Комисията прие „Пътна карта за равенство между жените и мъжете” за периода 2006–2010 г., отразяваща ангажимента й по този проблем и включваща всички външни и вътрешни политики на ЕС. Пътната карта очертава шест приоритетни области за действията на ЕС по равнопоставеността на половете. Тя има за цел да допринесе за доброто управление чрез търсене на възможности за разработване на съобразен с равенството на половете бюджет на ниво ЕС, в частност в структурните фондове в рамките на възможностите за съвместно управление за новия период.

3.2. Координиране на инструментите

3.2.1. Структурните фондове и Кохезионният фонд

През 2006 г., преди последното разширяване с Румъния и България на 1 януари 2007 г., докато всичките 25 държави-членки са се възползвали от подкрепата от структурните фондове, е имало 13 държави-членки, възползвали се и от Кохезионния фонд, който подпомага по-слабо развитите страни.

Структурните фондове се координират внимателно, спрямо един друг и по отношение на Кохезионния фонд (по-специално ЕФРР), за избягване на дублиране в подпомаганите проекти.

3.2.2. Структурните фондове и ЕИБ/ЕИФ

През 2006 г. стартира Jaspers (Съвместна помощ в подкрепа на проекти в европейските региони), нова програма за техническа помощ за подпомагане на новите държави-членки в подготовката на основните им проекти. Планове за действие (работни програми) за 2006 г. са съгласувани с единадесет от дванадесетте страни-бенефициери.

Комисията и групата на ЕИБ са се договорили да стартират съвместна инициатива – Jeremie (Съвместни европейски източници за микропредприятия до средни предприятия) – за подобряване на достъпа до финансиране за малките и средни предприятия и разработване на микрокредитиране за следващия програмен период.

Друга инициатива – Jessica (Съвместна европейска помощ за устойчиво развитие в градските райони) за подпомагане на устойчивите и възобновяеми инвестиции и развитие в градовете, е въведена в ЕИБ и Банката за развитие на Съвета на Европа в подкрепа на инвестиции в устойчива градска среда и развитие на градовете в ЕС от структурните фондове. По тази инициатива управляващите органи в държавите-членки имат възможността да използват някои от средствата си по структурните фондове за инвестиции във фондове за развитие на градовете и да възобновят тези средства за по-нататъшните кръгове на инвестиране в градските райони.

JEREMIE и JESSICA представляват културално насочване към политиката на сближаване и стремеж за оттегляне от изключителната зависимост от помощите в посока към по-висока степен на използване на възвърщаемите форми на подпомагане.

4. Оценки

През 2006 г. Комисията е направила стратегически и тематични оценки в помощ на процеса на вземане на решения по политиката на сближаване. Освен това, в обобщителните й доклади са анализирани качеството и резултатите от направените от държавите-членки оценки. Друга важна задача за Комисията е да предостави методическа помощ на държавите-членки и да организира обмяната на опит между тях.

5. Контрол

5.1. ЕФРР

За програмния период 1994–1999 г. са извършени заключителни одити на извадка от 56 програми от всичките ЕС-15. Работата през 2006 г. включва проследяване на всички одити, постигане на окончателни позиции по корекциите, които трябва да се направят, и стартиране на процедури за финансови корекции, където са необходими.

За периода 2000–2006 г. извършената през 2006 г. одиторска работа се състои в 85 посещения на място, включващи както одити на системата, така и независими тестове на 332 операции. Извършената одиторска работа значително е повишила степента на сигурност по отношение на работата на системите в държавите-членки и в някои случаи е постигнала важни подобрения чрез реализацията на плановете за действия.

Към края на 2006 г. за ЕС-15 са изпълнени 126 одиторски задачи за 61 програми или 22,1 % от броя на основните програми и тези по URBAN и 52,6 % от наличните средства по ЕФРР. За ЕС-10, в края на 2006 г. са изпълнени 28 задачи за одит, представляващи одити на 9 програми или 45 % от броя на основните програми и 65,5 % от разрешения принос на ЕФРР.

Що се отнася до INTERREG, през 2006 г . са одитирани 5 програми, представляващи 28 % от ангажиментите на ЕФРР.

5.2. ЕСФ

През 2006 г. Комисията е организирала 69 одиторски задачи: 53 задачи за одити на системата през 2000–2006 г. и 16 заключителни одита през 1994–1999 г.

От общо 237 програми по Европейския социален фонд, 123 са наблюдавани от Комисията, като акцентът се поставя на тези, които са оценени като високорискови. Като цяло, през 2006 г. са одитирани 34 програми, оценени като високорискови, включително 10 нови програми. Посетени са всички държави-членки, с изключение на Люксембург. В пет държави-членки е извършен проследяващ одит.

През 2006 г. са съгласувани 12 процедури за финансови корекции и 14 плана за действие.

5.3. ФЕОГА

В началото на 2006 г. е завършена планираната програма за последващ одит за 1994–1999 г. В рамките на тази дейност са одитирани програмите, отчитащи 32 % от общите разходи. В процес на изпълнение са редица процедури за финансови корекции: през 2006 г. са проведени двустранни срещи с държавите-членки по 18 програми. Четири решения за финансови корекции, покриващи пет програми, са приети от Комисията в течение на годината.

През годината са одитирани общо 21 програми, покриващи 38 % от планираните разходи за периода 2000–2006 г. (ЕС-25). Към края на 2006 г. са одитирани общо 73 от 152-те програми, одобрени за ФЕОГА – раздел „Ориентиране”.

5.4. ФИОР

За ФИОР през 2006 г. са проведени общо шест проверки на място. Три от тези мисии са имали за цел да проверят и проследят ефективното функциониране на системите за управление и контрол за периода 2000–2006 г., комбинирани с проверки на извадки в Италия, Полша и Швеция.

Други две мисии са осъществени във Франция и Португалия за одити на системата в съчетание с проверки на извадки за проверка на ефективното функциониране на системите за управление и контрол за оперативните програми по цел 1.

5.5. Европейска служба за борба с измамите (OLAF)

През 2006 г. OLAF са предприели 44 мисии в държавите-членки във връзка със съфинансираните от структурните фондове мерки. Около 30 от тези мисии включват внезапни проверки[10], докато 14 са проведени за други цели, например за събиране на информация или в помощ на националните администрации или на съдебните органи. Между идентифицираните проблеми са установени случаи на фалшиви декларации и фактури и неспазване на правилата за обществени поръчки.

През 2006 г. държавите-членки са изпратили до Комисията, съгласно Регламент (ЕО) № 1681/94, около 2988 уведомления за нередности, включващи 516 697 561 EUR, засягащи съфинансирани мерки от програмните периоди 1994–1999 г. и 2000–2006 г. Броят на уведомленията показва леко намаление в сравнение с 2005 г., вероятно в резултат на въведените с Регламент (ЕО) № 2035/2005[11] промени и по-специално повишаването на прага за отчитане на нередностите от 4000 на 10 000 EUR. Повишили са се обаче съответните парични суми. Цифрите показват повишено съзнание и по-добро отчитане от страна на държавите-членки в съответствие със задълженията по общностното право.

6. Комитети, подпомагащи Комисията

6.1. Комитет за развитие и конверсия на регионите

През 2006 г. Комитетът за развитие и конверсия на регионите е консултиран за техническа помощ по инициативата или от името на Комисията и по изменението на Регламент (ЕО) № 448/2001 на Комисията.

Създаден е нов координационен комитет за фондовете съгласно член 103 на Регламент (ЕО) № 1083/2006, влязъл в сила на 1 август 2006 г. Той е консултиран като комитет за управление по правилата за прилагане на Регламент (ЕО) № 1083/2006 на Съвета и по метода за изчисляване на структурните публични и еквивалентни разходи за целите на допълняемостта.

Комитетът е консултиран в качеството му на консултативен комитет по списъка на областите, допустими по целта за европейското териториално сътрудничество, методиката на анализа на рентабилността, насоките относно методиката за оценка и предоставянето на техническа помощ по инициатива или от името на Комисията.

6.2. Комитет за ЕСФ

Комитетът е обсъдил широк кръг проблеми във връзка с изпълнението на програмния период 2000–2006 г. на ЕСФ и с подготовката на програмния период 2007–2013 г.

Комитетът е разгледал въпроси относно новите регламенти за 2007–2013 г., включително помощ от ЕСФ за образование и обучение, здравеопазване, превантивна дейност, управление на промените и преструктуриране, социални партньори и мигранти и широкото прилагане на принципите на EQUAL.

6.3. Комитет за земеделските структури и развитие на селските райони (STAR)

Комитетът STAR се е събирал 12 пъти през 2006 г. и е дал благоприятни мнения за 31 промени по програмите за развитие на селските райони по член 44, параграф 2 от Регламент (ЕО) № 1257/1999 на Съвета и шест промени към програмите за развитие на селските райони по член 4 на Регламент (ЕО) № 1268/1999 на Съвета.

6.4. Комитет за структурите за рибарството и аквакултурите (CSFA)

През 2006 г. комитетът е бил консултиран по редица въпроси като: проекта за работен документ по предварителната оценка на работните програми на Европейския фонд за рибарство; проекта за регламент на Комисията, определящ подробни правила за приложението на Регламент (ЕО) № 1198/2006 на Съвета за Европейския фонд за рибарство; проекта за кодификация на Регламент (ЕО) № 908/2000 на Комисията от 2 май 2000 г. за установяване на подробни правила за изчисляване на помощта, предоставяна от държавите-членки на организации на производители в сектор рибарство и аквакултури.

[1] Регламент (ЕО) № 1083/2006 г., ОВ L 210, 31.7.2006 г., стр. 25.

[2] Регламент (ЕО) № 1080/2006 г., ОВ L 210, 31.7.2006 г., стр. 1.

[3] Регламент (ЕО) № 1081/2006 г. г., ОВ L 210, 31.7.2006 г., стр. 12.

[4] Регламент (ЕО) № 1084/2006 г., ОВ L 210, 31.7.2006 г., стр. 79.

[5] Регламент (ЕО) № 1082/2006 г., ОВ L 210, 31.7.2006 г., стр. 19.

[6] Регламент (ЕО) № 1828/2006 г. на Комисията, ОВ L 45, 15.2.2007 г., стр. 3.

[7] Регламент (EО) № 1698/2005, OВ L277, 21.10.2005 г., стp. 1.

[8] Регламент (EО) № 1198/2006, OВ L223, 15.8.2006 г., стp. 1.

[9] „RAL“ (restes à liquider). Отворени поети задължения от предходни години.

[10] Регламент (ЕО) № 2185/1996, ОВ L 292, 15.10.1996 г., стр. 2.

[11] OВ L 328, 15.12.2005 г., стp. 8.